Atti chi daa raca ela la sá dumincutteba,
sá redú niꞌa xumanu,
ca biꞌini rudheti ca tisa ruleꞌe Jesús,
yayabincabi puerta gue yoꞌo atta bitupacabiha,
cumu rasquinbi lo ca nu lo gue ca benni Israel.
Nianna ucaxxe Jesús udúe salhe guecabi,
atti re ca biꞌiniha:
—¡Xen su lee gualtseꞌe!
Dequide re anía nna beleꞌettebanie ca biꞌiniha ca ne lhe uxtil guee lhe.
Ca biꞌini rudheti ca tisa guee nna beꞌo juisia lecabi bilencabi Benniha.
Jesús re ca biꞌiniha attu libe:
—¡Xen su lee gualtseꞌe!
Attiba udhelha Tata quia neti,
aníaguaba idhelha lebiꞌi.
Unnuhaba re nna belubittebe,
nianna re:
—Gualdhí Espíritu gue Tata Do Iyyabaaha.
Ca benni gále gua teba elha xen lasi gue nu lä anca tsee runcana nna gua teba elha xen lasi guecani.
Ca benni innále bittu elha xen lasi guecani te nna bittuguaba elha xen lasi te gue ca nua.
Tomás biꞌini teeguaba lábi nu Cuachi,
labi nna selaguabi ca biꞌini rudheti ca tisa ruleꞌe Jesús.
Läganu bi te atti beleꞌen lo Jesús adí ca biꞌiniha.
Lenla nna rácabi biꞌiniha:
—Chi bilentu Benni bananie riꞌi.
Ttiaca Tomás nna becabibi rábi:
—Gansi bittuba ilátia las nee anca güee gue ca clavuha lhe ugaꞌa xbináya atta utaꞌa ca clavuha lhe lheꞌe belea bedocana lheꞌe uxtil guee lhe läga tsia las neti.
Dequide ute xxunu ubisa nna ca biꞌini rudheti ca tisa ruleꞌe Jesús bedetupattebacabi attu libe lheꞌe ttu yoꞌo.
Laniarguaba nna níaba du Tomás len ca biꞌiniha.
Riꞌitu nna yayabintu yoꞌoha.
Jesús ucaxxettebe lheꞌe yoꞌoha udúe salhe guetu.
Nianna re riꞌitu:
—¡Xen su lee gualtseꞌe!
Lee nna ráttebe Tomás:
—Bedo xbinálu nii.
Begüiatte ca náya-ni lhe besiga nálu nna begaꞌa nálu lheꞌe belea do lheꞌe uxtil quia-ni.
Bittu acalu nu lä ria leni.
Uca benni ria leni.
Tomás nna becabibi rábi:
—¡Lu ancalu Benni bananie neti lhe Tata Do Iyyabaaha quia lhe!
Jesús re biꞌiniha:
—¿Si de bilenlu neti nna ria lelu?
¡Carbáru ca benni bittu biláquinna nianna ria lecani!
Ixeru adí ca milagru beni Jesús aní lo ca biꞌini rudheti ca tisa ruleꞌe.
Ca benniha nna lägabi diaque lo sitsi-ni.
Ca ben-ni nna ucaque lo sitsi qui anáchu lebiꞌi nna tsia lele Jesús anque Cristu Benni chi gaꞌanani Tata Do Iyyabaaha odile ca benni,
anque Xiꞌini Tata Do Iyyabaaha lhe.
De tsia lele gue Ben-na nna gatta elha nabani guele iyyabaaha ttu dia lii.